

**Συνάντηση όλων των εμπλεκομένων φορέων για το γήπεδο της Λεμεσού**

**στον ΚΟΑ ενόψει και της επίσκεψης της UEFA**

Ευρεία συνάντηση με όλους τους εμπλεκομένους φορείς για το νέο Γήπεδο της Λεμεσού έγινε το μεσημέρι της Πέμπτης 1 Σεπτεμβρίου στα γραφεία του Κυπριακού Οργανισμού Αθλητισμού.

Σκοπός της συνάντησης ήταν ο συντονισμός των τελικών ενεργειών που απαιτούνται για την αποπεράτωση του σπουδαίου έργου, καθώς και οι τελευταίες διευθετήσεις πριν την επίσκεψη της UEFA στο γήπεδο αύριο Παρασκευή 2 Σεπτεμβρίου για τον προκαταρτικό τους έλεγχο.

Ο Πρόεδρος του ΚΟΑ Ανδρέας Μιχαηλίδης, η Γενική Διευθύντρια Μαίρη Παπαμιλτιάδη και τα μέλη του ΔΣ ΚΟΑ Ανδρόνικος Ανδρονίκου, Σωτήρης Αδάμου, Μιχάλης Ιωάννου, Κάλλη Χατζηιωσήφ και Έλενα Παπακώστα υποδέχτηκαν στα γραφεία του Οργανισμού τους εκπροσώπους των τριών ομάδων της Λεμεσού, του εργολάβου που έχει αναλάβει την κατασκευή του γηπέδου, καθώς και την ομάδα μελετητών του έργου και τον μηχανικό που το παρακολουθεί εκ μέρους των Δημοσίων Έργων.

Στη συνάντηση τονίστηκε ο κοινός στόχος του ΚΟΑ, των ομάδων και όλων των αρμόδιων φορέων για παράδοση του γηπέδου προς χρήση εντός των χρονοδιαγραμμάτων που έχουν τεθεί, ενώ δόθηκε έμφαση στην επίσκεψη της UEFA στο νέο γήπεδο της Λεμεσού αυτή την Παρασκευή, για τον καθιερωμένο έλεγχο που κάνει στα καινούρια γήπεδα.